ดีเดย์! รฟม.ทดสอบเดินรถ “สายสีเหลือง” ศรีนครินทร์-ลาดพร้าว 16 สถานี
“รฟม.” ดีเดย์ขยายระยะทางทดสอบเดินรถไฟฟ้าโมโนเรล “สายสีเหลือง” จากถนนศรีนครินทร์-ถนนลาดพร้าว เป็นครั้งแรก จำนวน 16 สถานี
“รฟม.” ดีเดย์ขยายระยะทางทดสอบเดินรถไฟฟ้าโมโนเรล “สายสีเหลือง” จากถนนศรีนครินทร์-ถนนลาดพร้าว เป็นครั้งแรก จำนวน 16 สถานี
12 ต.ค. 2565

การรถไฟฟ้าขนส่งมวลชนแห่งประเทศไทย (รฟม.) ระบุว่า วันนี้ (12 ต.ค.65) โครงการรถไฟฟ้าสายสีเหลือง ช่วงลาดพร้าว-สำโรง จะเริ่มขยายระยะทางทดสอบเดินรถไฟฟ้าโมโนเรลสายสีเหลือง จากถนนศรีนครินทร์ ไปยังถนนลาดพร้าว เป็นครั้งแรก โดยจะวิ่งผ่านสถานีมากสุดถึง 16 สถานี นับเป็นระยะทางที่ไกลกว่าครั้งไหน ๆ ที่ผ่านมา
โดยเส้นทางเริ่มต้นจากศูนย์ซ่อมบำรุง (Depot) ของโครงการฯ ผ่านสถานีศรีอุดม (YL16) บนถนนศรีนครินทร์ ผ่านแยกพัฒนาการ แยกลำสาลี เข้าสู่ถนนลาดพร้าว มุ่งหน้าสู่สถานีปลายทาง สถานีลาดพร้าว (YL01) ซึ่งเป็นสถานีที่ผู้โดยสารจะสามารถเปลี่ยนเส้นทางไปยัง สถานีลาดพร้าว (BL15) ของรถไฟฟ้า MRT สายสีน้ำเงิน ได้ในอนาคต
ทั้งนี้ เพื่อเป็นการฉลองความคืบหน้าครั้งสำคัญของโครงการฯ รฟม. ขอเชิญชวนชาวศรีนครินทร์และชาวลาดพร้าวทุกท่าน ที่อยู่ในแนวสายทางของโครงการฯ ร่วมทักทายรถไฟฟ้าโมโนเรลสายสีเหลืองกันได้ตลอดทั้งวัน ระหว่างเวลา 10.00 – 17.30 น. แบบชิล ๆ ไม่ต้องรีบร้อน เพราะรถไฟฟ้าของเรายังต้องจำกัดความเร็วให้ตรงตามแผนการทดสอบระบบเดินรถอย่างเคร่งครัด
นอกจากนี้ รฟม. จัดกิจกรรม “เซลฟี่รูปตัวเอง คู่กับ รถไฟฟ้าโมโนเรลสายสีเหลือง” อัพโหลดรูปถ่ายขึ้นบน Facebook ของตนเอง ติดแฮชแท็ก #Yellowmonorail #Mrta และตั้งค่าเป็นสาธารณะ (Public) เฉพาะภายในวันที่ 12 ต.ค.65 วันเดียวเท่านั้น ตั้งแต่เวลา 10.00 – 24.00 น. จากนั้นทีมงานจะสุ่มเลือกผู้โชคดี จำนวน 100 ท่าน รับของที่ระลึกสุดพิเศษ “กระปุกออมสินโมโนเรลสายสีเหลือง” ส่งตรงถึงบ้านท่านทันที ทั้งนี้ รายชื่อผู้โชคดีจะประกาศทาง เฟซบุ๊กแฟนเพจโครงการรถไฟฟ้าสายสีเหลือง ช่วงลาดพร้าว – สำโรง ในวันที่ 14 ต.ค.65
โดยปัจจุบัน โครงการรถไฟฟ้าสายสีเหลือง ช่วงลาดพร้าว – สำโรง มีความก้าวหน้างานโยธา 96.96% ความก้าวหน้างานระบบรถไฟฟ้า 96.56% และความก้าวหน้าโดยรวม 96.79% (ข้อมูล ณ สิ้นเดือนกันยายน 2565)
สามารถติดตามรายละเอียดและสอบถามข้อมูลโครงการฯ ได้ที่เว็บไซต์ www.mrta-yellowline.com เฟซบุ๊กแฟนเพจโครงการรถไฟฟ้าสายสีเหลืองฯ และไลน์ : @mrtyellowline และติดตามข้อมูลข่าวสาร รฟม. ได้ที่เว็บไซต์ รฟม. www.mrta.co.th เฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทร. 0 2716 4044